ธพว.ปั๊มผลงาน ลุ้นคลังเพิ่มทุน
ธพว.ไล่กวดคดีทุจริต เร่งปล่อยกู้รายย่อยหวังได้ตามเป้าแผนฟื้นฟูฯ ลุ้นคลังใส่เงินเพิ่มทุนรอบ 2
18 ส.ค. 2559

ธพว.ไล่กวดคดีทุจริต เร่งปล่อยกู้รายย่อยหวังได้ตามเป้าแผนฟื้นฟูฯ ลุ้นคลังใส่เงินเพิ่มทุนรอบ 2
รายงานข่าวจากคณะกรรมการนโยบายรัฐวิสาหกิจ (คนร.) เปิดเผยว่า คณะกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ได้รายงานความคืบหน้าเรื่องแผนฟื้นฟูให้ คนร.รับทราบ 4 เรื่องหลัก คือ การบริหารคดีความ ซึ่งได้เร่งตรวจสอบตามที่ได้มีการตั้งคณะกรรมการสอบข้อเท็จจริงในช่วงปี 2557 โดยมี 37 คดี สอบข้อเท็จจริงเสร็จแล้ว 18 คดี และอยู่ระหว่างการตรวจสอบ 19 คดี
นอกจากนี้ ได้รายงานความคืบหน้าการแก้ไขปัญหาหนี้ที่ไม่ก่อให้เกิดรายได้ (เอ็นพีแอล) โดยสิ้นเดือน มิ.ย. 2559 อยู่ที่ 2.1 หมื่นล้านบาท คิดเป็น 22% ของสินเชื่อรวม ลดลงจาก 3.5 หมื่นล้านบาท หรือ 35% เมื่อปี 2557 โดยปี 2559 คาดว่าจะปรับลดเอ็นพีแอลเหลือ 1.8 หมื่นล้านบาท ตามแผนฟื้นฟูฯ ได้
สำหรับการปล่อยสินเชื่อรายย่อยไม่เกิน 15 ล้านบาท/ราย คาดว่าทำได้ตามเป้าหมาย 3.5 หมื่นล้านบาทภายในปีนี้ โดย 6 เดือนแรกปล่อยกู้ให้เอสเอ็มอีรายใหม่ไปแล้ว 1.6 หมื่นล้านบาท ส่วนสินเชื่อดอกเบี้ยต่ำ Policy Loan มีวงเงิน 1.5 หมื่นล้านบาท ปล่อยกู้แล้วกว่า 1 หมื่นล้านบาท
รายงานข่าวจากคณะกรรมการ ธพว. กล่าวว่า คณะกรรมการได้เร่งรัดฟ้องร้องกรณีสินเชื่อผิดปกติและโครงการร่วมลงทุนที่มีตั้งแต่ปี 2546 โดยมูลเหตุเชื่อว่ามีพนักงานร่วมมือกับบุคคลภายนอกก่อให้เกิดความเสียหาย หรือความเสียเปรียบต่อธนาคาร แม้ว่าธนาคารตั้งสำรองไว้ครบถ้วนแล้ว แต่จะเร่งดำเนินการเอาผิดตามกฎหมายกับผู้เกี่ยวข้อง และเรียกร้องสิทธิจากคู่ค้าที่เป็นบุคคลภายนอกให้มากที่สุด โดยที่ผ่านมาสอบข้อเท็จจริงกรณีทุจริตมีพนักงาน ผู้บริหารที่เกี่ยวข้อง 33 ราย โดยได้ขอความร่วมมือจาก ดีเอสไอ ปปง. สำนักงานอัยการเข้ามาร่วมสอบด้วย 
ด้านนางสาลินี วังตาล ประธานคณะกรรมการเอสเอ็มอีแบงก์ กล่าวว่า สำนักงานคณะกรรมการนโยบายรัฐวิสาหกิจ ชี้แจงว่า ถ้าเอสเอ็มอีแบงก์ทำได้ตามตัวชี้วัดจะได้รับเงินเพิ่มทุนรอบที่ 2 อีก 1,000 ล้านบาท เพื่้อให้ครบวงเงินเพิ่มทุนที่คลังอนุมัติ 2,000 ล้านบาท เมื่อปี 2558